Calvyn is ’n groot Land Cruiser-aanhanger (sy kollegas skerts dit is sy gunsteling-Toyota-produk) en hy’s veral lief vir die 70-reeks. Terug in Suid-Afrika, ná sy kuier in Namibië, het Calvyn opdrag gegee dat die lewensvatbaarheid vir hierdie lugkasteel-Land Cruiser ondersoek word.
Die Namib het ’n ARB-bosbreker wat die standaardbuffer vervang, en op die sierrooster pronk die naam “Toyota” in hoofletters – nes ons sien op die Hilux GR Sport – eerder as die gebruiklike ovaalvormige Toyota-embleem.
Agterlangs is ’n staalbuffer met ’n geïntegreerde sleepstang en die laaibak is uitgevoer met ’n beskermende rubberlaag. Die standaardvering is vervang met plaaslikvervaardigde skokbrekers, en kronkel- en bladvere wat spesifiek vir die Namib ontwerp is.
Die Namib is vir die droë en warm toestande van Afrika geskep, en daarom het die paneelkissie ’n luggat sodat die lugreëling die inhoud kan afkoel. Dis veral nuttig as jy nie hou van warm, sweterige biltong nie.
Afrika is ’n stowwerige vasteland en die Namib se bekleedsel word hierteen beskerm deur spesiale sitplekoortreksels waarop die Namib-embleem geborduur is. Die oortreksel het boonop duursame panele op die rande sodat dit nie mettertyd deurvryf weens ’n herhaaldelike in- en uitklimmery nie.
Nóg ’n nuwigheid is ’n dakkonsole met bêreplek wat met pluisstof uitgevoer is, en ’n monteerplek vir ’n tweerigtingradio – daar’s ’n haak vir die praatstuk. Die dakkonsole het ook helder LED-liggies sodat jy nie sukkel om snags ’n padkaart te lees nie. Nie dat jy ’n padkaart nodig gaan kry nie, want die raakskerm op die instrumentepaneel het satellietnavigasie wat selfs Track4Africa se kaarte kan lees.